b'\n_START_ARTICLE_\nControlul statistic al proceselor\n_START_PARAGRAPH_\nControlul statistic al proceselor (englez\xc4\x83 Statistical process control, francez\xc4\x83 Ma\xc3\xaetrise statistique des proc\xc3\xa9d\xc3\xa9s) este o metod\xc4\x83 de control al calit\xc4\x83\xc8\x9bii care utilizeaz\xc4\x83 metode statistice pentru a monitoriza \xc8\x99i \xc8\x9bine sub control un proces ce realizeaz\xc4\x83 produse de serie, de exemplu un proces de fabrica\xc8\x9bie. Aplicarea controlului statistic \xc3\xaen timpul procesului de fabrica\xc8\x9bie permite s\xc4\x83 se constate dac\xc4\x83 procesul se desf\xc4\x83\xc8\x99oar\xc4\x83 normal, furniz\xc3\xa2nd exclusiv produse conforme. Ob\xc8\x9binerea informa\xc8\x9biilor necesare unui control statistic se realizeaz\xc4\x83 prin prelevarea unor e\xc8\x99antioane de m\xc4\x83rime n, la intervale de timp determinate \xc8\x99i verificarea uneia sau mai multor caracteristici de calitate a obiectelor sau unit\xc4\x83\xc8\x9bilor elementare de sondaj, \xc3\xaen scopul de a se constata dac\xc4\x83 \xc3\xaen cursul procesului de fabrica\xc8\x9bie aceste caracteristici nu se modific\xc4\x83 \xc3\xaen mod semnificativ. La aplicarea controlului statistic este necesar s\xc4\x83 se poat\xc4\x83 ac\xc8\x9biona asupra procesului, prin efectuarea unor reglaje adecvate, pentru asigurarea desf\xc4\x83\xc8\x99ur\xc4\x83rii unui proces normal._NEWLINE_Pentru aplicarea controlului statistic al proceselor (CSP) instrumentele principale sunt fi\xc8\x99ele de control, diagrama Pareto, proiectarea experimentelor.\n_START_SECTION_\nCauzele varia\xc8\x9biilor \xc3\xaen proces\n_START_PARAGRAPH_\nVaria\xc8\x9biile caracteristicii de calitate \xc3\xaen proces pot fi generate de dou\xc4\x83 categorii de cauze: a) cauze aleatorii, adic\xc4\x83 datorate numai \xc3\xaent\xc3\xa2mpl\xc4\x83rii, care sunt independente unele de altele \xc8\x99i prezente \xc3\xaen permanen\xc8\x9b\xc4\x83. Se mai numesc \xe2\x80\x9ecauze comune\xe2\x80\x9d; b) cauze \xe2\x80\x9edesemnabile\xe2\x80\x9d sau \xe2\x80\x9eatribuibile\xe2\x80\x9d sunt cauze identificabile, asupra c\xc4\x83rora este posibil s\xc4\x83 se ac\xc8\x9bioneze, pentru eliminare. In mod ideal, numai cauzele aleatorii trebuie s\xc4\x83 fie prezente \xc3\xaen proces. Un proces care se desf\xc4\x83\xc8\x99oar\xc4\x83 f\xc4\x83r\xc4\x83 cauze de varia\xc8\x9bie \xe2\x80\x9edesemnabile\xe2\x80\x9d, astfel \xc3\xaenc\xc3\xa2t \xc3\xaen proces nu intervin modific\xc4\x83ri sistematice, se afl\xc4\x83 \xe2\x80\x9e\xc3\xaen stare de control statistic\xe2\x80\x9d, sau pe scurt \xe2\x80\x9esub control\xe2\x80\x9d. \xc3\x8en caz contrar, procesul este \xc3\xaen afara controlului sau este instabil. C\xc3\xa2nd procesul este \xe2\x80\x9esub control\xe2\x80\x9d, acesta nu necesit\xc4\x83 a fi ajustat. Procesul poate fi modificat pentru a introduce \xc3\xaembun\xc4\x83t\xc4\x83\xc8\x9biri, \xc3\xaens\xc4\x83 nu trebuie ajustat c\xc3\xa2nd este \xe2\x80\x9esub control\xe2\x80\x9d. Dac\xc4\x83 instrumentele de monitorizare a procesului au detectat o stare \xc3\xaen afara controlului, persoana responsabil\xc4\x83 de proces examineaz\xc4\x83 cauza \xe2\x80\x9edesemnabil\xc4\x83\xe2\x80\x9d \xc8\x99i efectueaz\xc4\x83 o modificare pentru a aduce procesul \xc3\xaenapoi \xc3\xaen stare de control.'